En argentinsk diplomat forklarede for nogle år siden forskellen på Diego Maradona og Lionel Messi.

Eller rettere, han fortalte, hvorfor argentinerne elsker Maradona ubetinget, mens de ikke føler noget for Messi. Den ene var og den anden er verdens bedste fodboldspiller, så det er ikke er spørgsmål om kvalitet.

Nej, det handler om, at Maradona har givet det argentinske folk mange lejligheder til at tilgive ham, mens der aldrig har været grund til at tilgive Messi. Maradona blev udvist i sit første vm, afsløret som narkoman og smidt ud af sit sidste vm, fordi han var dopet. Messi har ikke begået andre fejl end at snyde i skat. Maradona har tabt ansigt foran det folk, der beundrede ham. Og derfor er de så tæt knyttet til ham.